《浙江舟行遇风》
宋代·黄干

扁舟溯浙江，日暖天气清。胥涛寂无声。篙工挂席帆，涉险如履平。

不谓时适然，自诧伎已精。中流舍维楫，醉卧日月横。

烟云忽异色，亭午风浪生。两涯忽黯淡，一叶随攲倾。

津人巧不施，反念西佛名。同舟已自诀，立葬东海鲸。

雨声忽自霁，雾暗忽复明。举酒迭相贺，骄气又已盈。

同舟幸身安，气塞莫敢争。谁知翻覆手，顷刻分阴晴。

既乏共济力，拂衣起徒行。

作者简介：（1152—1221）宋福州闽县人，字直卿，号勉斋。黄瑀子。少从朱熹学，熹以女妻之。及熹病重，以所著书授干，托传其学。以荫补官，历知新淦县、汉阳军、安庆府等，多有惠政。曾讲学于白鹿洞书院。后召为大理丞，不拜，归里授徒讲学以终。卒谥文肃。有《勉斋集》。